Title: กฎกระทรวง ฉบับที่ 28 (พ.ศ. 2549) ออกตามความในพระราชบัญญัติยาสูบ พ.ศ. 2509

กฎกระทรวง
ฉบับที่ ๒๘ (พ.ศ.
๒๕๔๙)
ออกตามความในพระราชบัญญัติยาสูบ
พ.ศ. ๒๕๐๙[๑]

อาศัยอำนาจตามความในมาตรา
๕ และมาตรา ๒๑ วรรคสอง แห่งพระราชบัญญัติยาสูบ พ.ศ. ๒๕๐๙ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๔๘ และมาตรา ๕๐ ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงการคลัง ออกกฎกระทรวงไว้ ดังต่อไปนี้

ข้อ
๑  ให้เพิ่มความต่อไปนี้เป็นข้อ ๔/๑ แห่งกฎกระทรวง
ฉบับที่ ๑๗ (พ.ศ. ๒๕๓๔) ออกตามความในพระราชบัญญัติยาสูบ พ.ศ. ๒๕๐๙
ข้อ ๔/๑  ข้อกำหนดเกี่ยวกับการออกใบอนุญาตขายยาสูบชนิดบุหรี่ซิกาแรตมี
ดังต่อไปนี้
(๑)
สถานที่ขายยาสูบต้องไม่ตั้งอยู่ในสถานศึกษาและให้รวมตลอดถึงบริเวณที่ซึ่งใช้สำหรับสถานศึกษานั้นด้วย
ไม่ว่าจะมีรั้วล้อมหรือไม่ก็ตาม รวมทั้งบริเวณต่อเนื่องติดกับสถานศึกษา
(๒)
สถานที่ขายยาสูบต้องไม่ตั้งอยู่ในศาสนสถาน
และให้รวมตลอดถึงบริเวณที่ซึ่งใช้สำหรับศาสนสถานนั้นด้วย ไม่ว่าจะมีรั้วล้อมหรือไม่ก็ตาม
รวมทั้งบริเวณต่อเนื่องติดกับศาสนสถาน
(๓)
สถานที่ขายยาสูบต้องไม่ตั้งอยู่ในสถานที่ที่ผู้ได้รับใบอนุญาตขายยาสูบในสถานที่นั้นเคยถูกสั่งเพิกถอนใบอนุญาตขายยาสูบชนิดบุหรี่ซิกาแรต
เว้นแต่เวลาได้ล่วงพ้นมาแล้วไม่น้อยกว่าห้าปี
สถานศึกษาตาม
(๑) ให้หมายถึงสถานศึกษาที่จัดการศึกษาในระบบที่เป็นการศึกษาขั้นพื้นฐานหรือการศึกษาระดับอุดมศึกษาตามกฎหมาย
ว่าด้วยการศึกษาแห่งชาติ
ศาสนสถานตาม
(๒) ให้หมายถึงวัดตามกฎหมายว่าด้วยคณะสงฆ์ มัสยิดตามกฎหมายว่าด้วยการบริหารองค์กรศาสนาอิสลาม
วัดบาทหลวงตามกฎหมายว่าด้วยลักษณะฐานะของวัดบาทหลวงโรมันคาธอลิกในกรุงสยามตามกฎหมาย
หรือสถานที่ประกอบศาสนกิจในนิกายหรือศาสนาอื่น

ข้อ
๒  ความในข้อ ๔/๑ (๓) แห่งกฎกระทรวง ฉบับที่
๑๗ (พ.ศ. ๒๕๓๔) ออกตามความในพระราชบัญญัติยาสูบ พ.ศ. ๒๕๐๙ ซึ่งแก้ไขเพิ่มเติมโดยกฎกระทรวงนี้
มิให้ใช้บังคับกับสถานที่ที่ผู้ได้รับใบอนุญาตขายยาสูบในสถานที่นั้นถูกสั่งเพิกถอนใบอนุญาตขายยาสูบชนิดบุหรี่ซิกาแรตก่อนวันที่กฎกระทรวงนี้ใช้บังคับ

ให้ไว้
ณ วันที่ ๓๐ มิถุนายน พ.ศ. ๒๕๔๙
ทนง
 พิทยะ
รัฐมนตรีว่าการกระทรวงการคลัง

หมายเหตุ
:- เหตุผลในการประกาศใช้กฎกระทรวงฉบับนี้ คือ เนื่องจากรัฐบาลได้กำหนดมาตรการควบคุมการบริโภคสุราและยาสูบ
เพื่อสังคมโดยให้งดออกใบอนุญาตขายยาสูบชนิดบุหรี่ซิกาแรตในสถานศึกษาศาสนสถาน และให้รวมตลอดถึงบริเวณที่ซึ่งใช้สำหรับสถานศึกษาหรือศาสนสถานนั้นด้วย
รวมทั้งบริเวณต่อเนื่องติดกับสถานที่ดังกล่าว หรือในสถานที่ที่ผู้ได้รับใบอนุญาตขายยาสูบในสถานที่นั้นเคยถูกสั่งเพิกถอนใบอนุญาตขายยาสูบชนิดบุหรี่ซิกาแรต
สมควรกำหนดข้อกำหนดเกี่ยวกับการออกใบอนุญาตขายยาสูบชนิดบุหรี่ซิกาแรตให้สอดคล้องกับมาตรการของรัฐบาลดังกล่าว
 จึงจำเป็นต้องออกกฎกระทรวงนี้

นันทนา/จัดทำ
๒๖ กรกฎาคม ๒๕๔๙

ศิรวัชร์/ปรับปรุง
๗ มกราคม ๒๕๖๒

[๑]
ราชกิจจานุเบกษา เล่ม ๑๒๓/ตอนที่ ๗๔ ก/หน้า ๗/๑๗ กรกฎาคม ๒๕๔๙